ഉത്ര വധക്കേസ് ഭര്ത്താവ് സൂരജിന് ഇരട്ട ജീവപര്യന്തം വിധിയില് തൃപ്തയല്ലെന്ന് ഉത്രയുടെ അമ്മ മനുഷ്യ മനഃസാക്ഷിയെ മരവിപ്പിച്ച ഉത്ര വധക്കേസില് ഭര്ത്താവ് സൂരജിന് കോടതി ഇരട്ട ജീവപര്യന്തവും അഞ്ചുലക്ഷം രൂപ പിഴയും വിധിച്ചു. കൊല്ലം ആറാം അഡീഷണല് സെഷന്സ് കോടതി ജഡ്ജി എം മനോജ് ആണ് വിധി പ്രസ്താവിച്ചത്. അപൂര്വങ്ങളില് അപൂര്വമായ കേസാണിതെന്ന് കോടതി പറഞ്ഞു. അതേ സമയം ഉത്രയെ മൂര്ഖനെ കൊണ്ട് കടിപ്പിച്ച് കൊന്ന കേസില് ഭര്ത്താവ് സൂരജിന് ഇരട്ടപര്യന്തത്തിന് ശിക്ഷിച്ച വിധിയില് തൃപ്തിയില്ലെന്ന് ഉത്രയുടെ മാതാവ് മണിമേഖല. ഇത്രയും വലിയ ക്രൂരകൃത്യം ചെയ്ത പ്രതിക്ക് പരമാവധി ശിക്ഷയാണ് പ്രതീക്ഷിച്ചത്. കൊല്ലം സെഷന് കോടതി വിധിയില് അപ്പീല് പോകുമെന്നും മാതാവ് മാധ്യമങ്ങളോട് പറഞ്ഞു. വിധി പ്രസ്ഥാവം കേള്ക്കാന് ഉത്രയുടെ സഹോദരന് വിഷു, അന്വേഷണ ഉദ്യോഗസ്ഥന് എ അശോക് എന്നിവര് കോടതിയില് എത്തിയിരുന്നു. ഉത്രയുടെ അച്ഛന് വിജയസേനനും കോടതിയില് എത്തിയിരുന്നു. കനത്ത സുരക്ഷാവലയത്തിലാണ് ആള്ക്കൂട്ടത്തിനിടയിലൂടെ സൂരജിനെ പൊലീസ് സംഘം കോടതിമുറിക്കുള്ളിലെത്തിച്ചത്. പ്രതിയുടെ പ്രായം പരിഗണിച്ചാണ് ഇരട്ട ജീവപര്യന്തം വിധിച്ചത്. കൊലപാതകം, കൊലപാതകശ്രമം, തെളിവു നശിപ്പിക്കല് തുടങ്ങി പ്രോസിക്യൂഷന് ചുമത്തിയ അഞ്ചില് നാല് കുറ്റങ്ങളും തെളിയിക്കപ്പെട്ടിരുന്നു. ഗൂഢാലോചനയോടെയുള്ള കൊലപാതകം 302, നരഹത്യാശ്രമം 307, കഠിനമായ ദേഹോപദ്രവം 326, വനംവന്യജീവി ആക്ട് 115 എന്നിവ പ്രകാരമാണ് കേസ്. പ്രതിയുടെ നടപടി വിചിത്രവും പൈശാചികവും ദാരുണവുമാണെന്നും വധശിക്ഷ നല്കണമെന്നും പ്രോസിക്യൂഷന് വാദിച്ചിരുന്നു. അഞ്ചല് ഏറം വെള്ളശ്ശേരില് വീട്ടില് വിജയസേനന് മണിമേഖല ദമ്ബതികളുടെ മകള് ഉത്രയുടെ 25 സ്വത്ത് തട്ടിയെടുക്കുകയെന്ന ലക്ഷ്യത്തോടെ സൂരജ് മൂര്ഖന് പാമ്ബിനെക്കൊണ്ട് കടിപ്പിച്ചു കൊലപ്പെടുത്തിയെന്നാണ് കേസ്. 2020 മേയ് ഏഴിന് രാവിലെ എട്ടോടെയാണ് ഉത്രയെ സ്വന്തം വീട്ടിലെ കിടപ്പുമുറിയില് പാമ്ബ് കടിച്ച് മരിച്ച നിലയില് കണ്ടെത്തിയത്. ആറിന് സന്ധ്യയോടെ ഉത്രയ്ക്ക് ജ്യൂസില് മയക്കുമരുന്ന് കലര്ത്തിക്കൊടുത്ത ശേഷം രാത്രി 11ഓടെ, നേരത്തെ മുറിയില് സൂക്ഷിച്ചിരുന്ന മൂര്ഖന് പാമ്ബിനെക്കൊണ്ട് സൂരജ് കടിപ്പിച്ച് കൊലപ്പെടുത്തിയെന്നാണ് കണ്ടെത്തിയത്. ഇതിന് മുന്പ് മാര്ച്ച് 2ന് അടൂര് പറക്കോട്ടുള്ള സൂരജിന്റെ വീട്ടില് വച്ച് അണലിയെക്കൊണ്ടും ഉത്രയെ കടിപ്പിച്ചിരുന്നു. ഇതിന്റെ ചികിത്സയ്ക്ക് ശേഷം ഉത്ര വിശ്രമിക്കുമ്ബോഴായിരുന്നു മൂര്ഖനെ ഉപയോഗിച്ചുള്ള കൊലപാതകം. പാമ്ബ് കടിച്ചുള്ള സ്വാഭാവിക മരണമെന്ന് സൂരജ് പറഞ്ഞത് ആദ്യം വിശ്വസിച്ച ഉത്രയുടെ വീട്ടുകാരോട് സ്ത്രീധനമായി നല്കിയ കാര് തന്റെ പേരിലേക്ക് മാറ്റണമെന്ന് മരണത്തിന്റെ അഞ്ചാം ദിവസം ഇയാള് ആവശ്യപ്പെട്ടു. കൂടുതല് സ്വത്തുക്കളും ചോദിച്ചതോടെ സംശയം ബലപ്പെട്ടു. മേയ് 21ന് മരണത്തില് ദുരൂഹത ആരോപിച്ച് അഞ്ചല് പൊലീസിന് പരാതി നല്കി. തൊട്ടടുത്ത ദിവസം റൂറല് എസ്.പി ഹരിശങ്കറിനെയും സമീപിച്ചു. 24ന് കേസ് ക്രൈംബ്രാഞ്ചിന് കൈമാറി. അന്നുതന്നെ സൂരജിനെ വിളിച്ചുവരുത്തി ചോദ്യം ചെയ്തു. മൊഴികളില് നിറയെ വൈരുദ്ധ്യമായിരുന്നു. കൊലപ്പെടുത്തിയതാണെന്ന് വ്യക്തമായതോടെ 25ന് അറസ്റ്റ് ചെയ്തു. Share this: Like this: Like Loading... Related